勸學歌
作者：陳普
朝代：宋

paragraphs: 太極肇判兩儀生，其中人爲萬物靈。
人亦天地一物耳，獨以道義超衆形。
立爲三才中宇宙，發揮天地經人倫。
茲事初非外爍伐，毫髮皆備七尺身。
後生可畏如日出，千金之軀豈可輕。
寸陰可惜莫虛擲，百年安得長青春。
有力如虎當猛省，何况責望深父兄。
不通六籍不是學，未了三才未是人。
希聖必須志堯舜，希賢必用爲顔曾。
義理彝倫精講究，禮樂制度須詳明。
體用源流務透徹，血脈文理仍流行。
會通兩盡始無礙，範圍未始離曲成。
無塵胸次貯萬卷，拔山筆力扛千鈞。
不用高枕卧丘壑，用之家齊國治天下平。
不但匹夫匹婦皆獲所，草木魚鼈咸清寧。
此皆後進本分事，不爲干利與求名。
更須掃除謔浪傲惰態，打并嗜欲聲色情。
一物一則同一敬，牢守孔孟張朱程。
喫緊工夫决有效，令聞廣譽垂千齡。
英雄氣概爲則是，一變至道非難能。
君不見四十五十無聞不足觀，總是惰而不學昏昏貿貿枉生天地間。